SUATEA presenta un informe sobre l’impactu de la LOMCE nes plantiyes de profesoráu.
#000004
Tando acabante d’aprobase la LOMCE nel Senáu el nuestru sindicatu fae un estudiu inicial onde amuesa l’impactu que produciría la entrada en vigor de la nueva llei nes plantiyes del profesoráu.
La desapaición del calter públicu de la Educación, el baille d’asignatures col fortalecimientu d’unes y el debilitamientu d’otres, l’ausencia d’apoyos y atención a la diversidá xunto cola progresiva privatización fae prever que sobrarán munchos docentes en toles etapes educatives.Tola sociedá sufrirá les consecuencies d’esta llei, pero’l profesoráu verá hipotecáu’l so futuru llaboral y profesional. Hai que siguir lluchando y participando nes movilizaciones esixendo que la LOMCE nun entre en vigor. La desobediencia civil y la insumisión son les xeres que debemos desarrollar si llega a aplicase.
#000006
Concreción de dalgunos elementos del impactu demoledor de la LOMCE nes plantiyes del profesoráu nos diferentes niveles de la educación pública.
#000010
1. La LOMCE nun menta en nengún momentu la etapa de 0 a 3 años. La LOE fala de la Educación Infantil como una etapa única de 0 a 6 años. Hai que recordar que’l Programa INFANCIA (de cooperación del MEC colos territorios) eliminóse. Los neños y neñes hasta los tres años NUN EXISTEN pal sistema educativu diseñáu na LOMCE.
2. La educación básica y obligatoria na LOMCE llega dende 1o de Primaria hasta 4o de la ESO y la FP Básica. La educación infantil de 3 a 6 años tien calter voluntariu. La LOE afirmaba que les Alministraciones públiques promoverán una medría progresiva de la ufierta de places públiques nel primer ciclu. La LOMCE non sólo lo considera una educación de calter voluntariu, sinón que fala en xeneral de places (ensin considerales públiques). La LOMCE desfáise d’esta responsabilidá. Abandona’l segundu ciclu de la educación infantil qu’ensin dulda dirá privatizándose adulces. La etapa infantil quedará acutada pa quien puea pagala. ¿Qué va pasar col profesoráu d’esta etapa educativa? La respuesta paez evidente.
#000011
1. La Educación artística pasa a ser un área optativa. Eliminen Educación pa la ciudadanía y ponen Relixón o Valores sociales y cívicos. La Llingua Asturiana solo cabe nel bloque d’asignatures de llibre configuración autonómica, quedando nel aire la continuidá de la so presencia curricular tal y como la conocemos anguaño.
Independientemente de la valoración sobre’l despreciu a determinaes áries, produzse un baille d’asignatures y de la so carga llectiva cola correspondiente incidencia na plantiya del profesoráu.
2. Nesta Etapa parafítense en que la ufierta educativa será fecha poles Alministraciones educatives o polos centros docentes. N’abstracto, ensin especificar el calter públicu. ¿Qué va pasar col profesoráu que sobre nesta etapa porque una parte de la ufierta se cubra per parte d’axentes privaos?
3. La LOMCE nun prevé planes específicos de meyora pal alumnáu, sinón que diz: “l’Alministración educativa podrá poner planes de meyora, si...”. Esto va suponer, dau l’afogamientu presupuestariu de les CCAA, que difícilmente podrán ponese planes de meyora específicos pal alumnáu. Amás, dexa en manes de los equipos educativos les midíes pertinentes a tomar.
4. El profesoráu que fai xera d’apoyu y refuerzu nos centros educativos tamién ta en peligru asina como’l profesoráu más directamente venceyáu cola atención a la diversidá educativa.
#000012
1.– Xunten los bachilleratos d’Humanidaes y Ciencies Sociales nunu solu colo que conlleva en reducción d’horariu y polo tanto de profesoráu. A última hora metieron les matemátiques nel bloque de Ciencies Sociales lo qu’amuesa la improvisación y falta de seriedá a la d’ellaborar esta Llei.
2.- L’alumnáu que pue acceder al Bachillerato ye’l que cursó en 4o de la ESO l’itinerariu d’enseñances académiques y superó la reválida. Nun ye abondo aprobar toles materies del cursu. La introducción de los itinerarios en 4o de la ESO seguirá teniendo consecuencies nel profesoráu. D’un llau, namás un pequeñu númberu de docentes impartirá’l Bachilleratu. El númberu d’alumnos/es será menor. El Bachilleratu tará reserváu a un alumnáu “privilexáu” que foi a superar una carrera d’estorbises. El sistema educativo diseñáu na LOMCE nun pretende atayar les desigualdaes sociales, nun plantega programes y mecanismos compensadores d’eses desigualdaes. La mayoría de los que cursaben hasta agora’l Bachilleratu desviaránse al itinerariu d’enseñances aplicaes (pa siguir la vía de la FP) y un gran númberu a la FP Básica. Serán necesarios menos docentes en Bachillerato pa menos alumnáu. ¿Qué pasará colos docentes que nun quepan nos Bachilleratos?.
3.- Hai una modificación d’asignatures mui importante. Nes materies optatives apaecen 13 materies, ente les que l’alumnáu ha d’elegir polo menos 2 y como máximo 3 asignatures. Delles d’eses materies yeren obligatorias pa tol alumnáu que cursara Bachilleratu, como por exemplu Historia d’España y Filosofía. La Relixón ta incluyida ente eses 13 materies y na LOMCE diz que va regulase per parte de les Alministraciones educatives y la so ufierta dependerá de los centros. Muncho tememos que lo que se pretende ye favorecer a la Ilesia Católica y la Conferencia Episcopal poniendo en competencia la materia de Relixón cola que se garanticen notes altes frente a otres materies “fuertes” y que necesiten estudiu, de forma que la matrícula que güei ye prácticamente inexistente medre en desterciu de materies fundamentales na formación del alumnáu.
Hai que recordar otra vuelta que, amás, la posibilidá d’especialización de los centros provocará una modificación profunda de les asignatures que cada centro puea impartir y polo tanto perda de puestos de trabayu y despidos.
Tamién esti tipu d’especialización tendrá como consecuencia una modificación sustancial del réxime nel que se desenvolverá l’actividá docente: dependerá del director o directora la continuidá tanto d’una persona funcionaria como d’una interina. L’arbitrariedá y l’amiguismu sustituirán a criterios oxetivos nel accesu a los puestos de trabayu como yá ta empezando a pasar en determinaes comunidaes autónomes.
4.- Na introducción del estudiu yá amosamos la perda del calter públicu de la educación. En Bachilleratu, amás, permitiránse los conciertos educativos incluso pa los centros que segreguen al alumnáu en función del xéneru. Otra vuelta, como consecuencia lóxica de lo anterior, sobrará profesoráu.
#000016
¿Quién firmó’l cese a los 3 años del personal interino?
#000023